b'\n_START_ARTICLE_\nIlari Maasilta\n_START_PARAGRAPH_\nIlari Johannes Maasilta (s. 1968) on suomalainen fyysikko ja professori. H\xc3\xa4n on toiminut Jyv\xc3\xa4skyl\xc3\xa4n yliopistossa fysiikan professorina vuodesta 2008.\n_START_SECTION_\nAkateeminen ura\n_START_PARAGRAPH_\nIlari Maasilta kirjoitti 1987 ylioppilaaksi Vehkalahden lukiosta. Lukion j\xc3\xa4lkeen h\xc3\xa4n opiskeli Teknillisess\xc3\xa4 korkeakoulussa ja valmistui 1993 diplomi-insin\xc3\xb6\xc3\xb6riksi. Tohtoriksi Maasilta v\xc3\xa4itteli 1998 materiaalifysiikasta Stony Brookissa Yhdysvalloissa. Valmistumisen j\xc3\xa4lkeen h\xc3\xa4n ty\xc3\xb6skenteli post doc-tutkijana Michiganin osavaltionyliopistossa vuodet 1999\xe2\x80\x932000. Maasilta palasi Suomeen 2001 ja aloitti tutkimusuransa kotimaassa. H\xc3\xa4n ty\xc3\xb6skenteli 2001\xe2\x80\x932003 Jyv\xc3\xa4skyl\xc3\xa4n yliopiston fysiikan laitoksella fysiikan erikoistutkijana. H\xc3\xa4n toimi vuonna 2001 my\xc3\xb6s fysiikan yliassistenttina._NEWLINE_Jyv\xc3\xa4skyl\xc3\xa4n yliopisto oli v. 2001 parhaillaan perustamassa erityist\xc3\xa4 nanotiedekeskusta, kun projektin johtajana toiminut professori Jukka Pekola sai nimityksen akatemiaprofessoriksi ja siirtyi muihin teht\xc3\xa4viin. Nanotiedekeskuksen perustamishanke ja Pekolan Jyv\xc3\xa4skyl\xc3\xa4n yliopistossa aloittama uusi tutkimusala eli kokeellinen nanofysiikka olivat sen j\xc3\xa4lkeen vaikeuksissa. Tutkimusty\xc3\xb6n jatkaminen j\xc3\xa4i Pekolan tutkimusryhm\xc3\xa4n tutkijoille. Pekolan tutkimusryhm\xc3\xa4\xc3\xa4n kuulunut yliassistentti Maasilta joutui ottamaan suuren vastuun nanofysiikan j\xc3\xa4rjestelyist\xc3\xa4 fysiikan laitoksella. Tilannetta helpotti se, ett\xc3\xa4 teoreettisen fysiikan professorina Jyv\xc3\xa4skyl\xc3\xa4ss\xc3\xa4 siihen aikaan toiminut P\xc3\xa4ivi T\xc3\xb6rm\xc3\xa4 alkoi tehd\xc3\xa4 jonkin verran my\xc3\xb6s k\xc3\xa4yt\xc3\xa4nn\xc3\xb6llist\xc3\xa4 tutkimusta. Nanotiedekeskuksen perustamisen otti johdettavakseen professori Henrik Kunttu kes\xc3\xa4ll\xc3\xa4 2001. Sen sijaan tutkimuksellisen aukon t\xc3\xa4ytt\xc3\xa4minen vei muutaman vuoden. Pekolan seuraajaksi soveltavan nanofysiikan professorina (kokeellisen kiinte\xc3\xa4n olomuodon fysiikan professorin nimikkeell\xc3\xa4) tuli helmikuussa 2004 hiilinanoputkiin erikoistunut Markus Ahlskog._NEWLINE_Vuosina 2003\xe2\x80\x932008 Maasilta ty\xc3\xb6skenteli akatemiatutkijana. Jyv\xc3\xa4skyl\xc3\xa4n yliopiston nanofysiikan dosentti h\xc3\xa4n on ollut vuodesta 2006 l\xc3\xa4htien.\n_START_SECTION_\nProfessorina\n_START_PARAGRAPH_\nMaasilta nimitettiin 2008 fysiikan m\xc3\xa4\xc3\xa4r\xc3\xa4aikaiseksi professoriksi Jyv\xc3\xa4skyl\xc3\xa4n yliopistoon. Vakinaiseksi professoriksi h\xc3\xa4net nimitettiin vuoden 2014 alussa. Professorina h\xc3\xa4nen keskeisi\xc3\xa4 vastuualueitaan ovat kokeellisen fysiikan alaan kuuluva matalan l\xc3\xa4mp\xc3\xb6tilan fysiikan tutkimus sek\xc3\xa4 siihen liittyv\xc3\xa4 opetus. Virkaanastujaisluennossaan toukokuussa 2014 Maasilta k\xc3\xa4sitteli omaa tutkimusaluettaan sivuavaa aihetta eli l\xc3\xa4mm\xc3\xb6n siirtymist\xc3\xa4 nanorakenteissa.\n_START_SECTION_\nTutkimusura\n_START_PARAGRAPH_\nFyysikkona Maasillan keskeinen tutkimuskohde ovat nanorakenteiden l\xc3\xa4mp\xc3\xb6ominaisuudet. Tutkimuksessaan h\xc3\xa4n on soveltanut esimerkiksi kryostaatteja eli j\xc3\xa4\xc3\xa4hdyttimi\xc3\xa4, joilla tutkittava nanorakenne voidaan j\xc3\xa4\xc3\xa4hdytt\xc3\xa4\xc3\xa4 l\xc3\xa4helle absoluuttista nollapistett\xc3\xa4. L\xc3\xa4mp\xc3\xb6ominaisuuksien tutkimiseksi alhaisissa l\xc3\xa4mp\xc3\xb6tiloissa Maasilta on joutunut my\xc3\xb6s soveltamaan erityisi\xc3\xa4 mataliin l\xc3\xa4mp\xc3\xb6tiloihin soveltuvia mittausmenetelmi\xc3\xa4. Maasillan johtama tutkimusryhm\xc3\xa4 on tehnyt tutkimustaan Jyv\xc3\xa4skyl\xc3\xa4n yliopiston nanotiedekeskuksen puhdastiloissa ja mittauslaboratorioissa. Professori Maasilta tutkimusryhmineen kykeni osoittamaan, ett\xc3\xa4 aineen l\xc3\xa4mm\xc3\xb6njohtavuutta voidaan muuttaa nanorakenteiden avulla._NEWLINE_Toinen professori Maasillan keskeinen tutkimusintressi ovat olleet suprajohtavat s\xc3\xa4teilyilmaisimet. Tutkimusala sivuaa h\xc3\xa4nen p\xc3\xa4\xc3\xa4asiallista tutkimustaan eli materiaalien termisten ominaisuuksien tutkimusta. Maasillan tutkimusryhm\xc3\xa4 on kehitellyt erikoisherkki\xc3\xa4 s\xc3\xa4teilyilmaisimia._NEWLINE_Nimityshetkeen 2014 menness\xc3\xa4 professori Maasilta oli laatinut 64 referoitua kansainv\xc3\xa4list\xc3\xa4 tieteellist\xc3\xa4 julkaisua. Kes\xc3\xa4kuuhun 2016 menness\xc3\xa4 h\xc3\xa4n oli julkaissut 89 tieteellist\xc3\xa4 artikkelia.'